Numerosos corpos de Negri nunha célula de Purkinje do cerebelo.
Microfotografía electrónica do tecido cerebral dun animal rabioso. É visible o virus (de forma alongada ou circular en sección transversal); os corpos de Negri (en gris) son de maiores dimensións.
Os **corpos de Negri** son pequenas inclusións citoplasmáticas basófilas que se observan caracteristicamente ao microscopio óptico nas neuronas dos animais infectados polo virus da rabia. Constan de proteínas ribonucleares producidas polo virus durante a súa transcrición e replicación. Toman o seu nome de Adelchi Negri, o médico italiano que os describiu por primeira vez en 1903.

Aínda que os corpos de Negri son un signo distintivo (patognomónico) da rabia , atopáronse con microscopio óptico algúns casos de inclusións similares aos corpos de Negri en células de cans, que en probas adicionais non deron positivo para o virus da rabia.

Morfoloxía
----------

Os corpos de Negri son o aspecto histolóxico máis característico da patoloxía da rabia. Consisten en pequenos corpúsculos basófilos, xeralmente arredondados ou ovais, de 2-10 μm de diámetro, numerosos, que se poden observar en todas as neuronas de individuos afectados, pero sobre todo no corno de Amón do (hipocampo) e no lóbulo temporal do cerebro e córtex cerebelar. Poden estar afectados tamén os ganglios espiñais e os simpáticos.

Historia
--------

Adelchi Negri (1876-1912), axudante de Camillo Golgi no instituto de Patoloxia xeral da Universidade de Pavia, descubriu a presenza de inclusións citoplasmáticas basófilas nas células do sistema nervioso de numerosos animais rabiosos (coellos, cans, equinos, bovinos, e homes). A comunicación do descubrimento, que tivo lugar nunha reunión da Sociedade Médico-Cirúrxica de Pavia o 27 de marzo de 1903, foi difundida pouco despois por revistas alemás o que lle deu notoriedade ao xove erudito italiano. Negri sostiña, erroneamente, que estes corpúsculos citoplasmáticos eran os axentes da patoxenia da rabia, e que eran de natureza protozoaria. Pouco despois, foron Di Vestea en Nápoles e Remlinger en Istambul os que demostraron, independentemente, a filtrabilidade a través dos filtros de Berkefeld e Chamberland de ditos axentes, e, por tanto, a natureza viral do axente etiolóxico da rabia. O virus foi finalmente visualizado con microscopio electrónico en 1962 por Sokolov e Vanag, os cales mostraron o aspecto característico de bala que ten o virus da rabia e demostraron que os corpos de Negri eran fragmentos dese virus.

Notas
-----

1. ↑  Drew WL (2004). "Chapter 41: Rabies". In Ryan KJ, Ray CG (editors). Sherris Medical Microbiology (4th ed.). McGraw Hill. pp. 597–600. ISBN 0-8385-8529-9.
2. ↑  Nietfeld JC, Rakich PM, Tyler DE, Bauer RW. Rabies-like inclusions in dogs. J Vet Diagn Invest. 1989 Oct;1(4):333-8. PMID 2488717.
3. ↑  Adelchi Negri, 1904. «Contributo allo studio dell'eziologia della rabbia». *Bollettino della Società medico-chirurgica di Pavia* 2:88-115
4. ↑  Negri A. 1903. «Beitrag zum Studium der Aetiologie der Tollwuth». *Zeitschrift für Hygiene und Infektionskrankheiten*, Leipzig, 43: 507-528
5. ↑  Di Vestea A. 1905. «Sul trovato della filtrabilità del virus della rabbia», *Annali di igiene sperimentale*, n. s. XV, pp. 147
6. ↑  Remlinger, P. 1903. «Isolement du virus rabique par filtration», *CR Soc. Biol*. 55, pp. 1433
7. ↑  Sokolov NN, Vanag KA. «The nature of intranuclear inclusions in experimental rabies», *Acta Virol*. 1962 Sep;6:452-7, PMID 14039409

Véxase tamén
------------

### Bibliografía

* Alfredo Margreth, «Adelchi Negri and Schools of General Pathology in Italy between the end of the nineteenth and beginning of the twentieth century». *Rendiconti Lincei* **14**(4):251-262 (2003) doi 10.1007/BF02904485 (free text)
* Derakhshan I, «Is the Negri body specific for rabies? A light and electron microscopical study», *Arch Neurol*. 1975 Feb;32(2):75-9, PMID 1122180
* Miyamoto K, Matsumoto S. «The nature of the Negri body», *J Cell Biol*. 1965 Dec;27(3):677-82, PMID 5328376 (free text)

### Outros artigos

* Rabia
* Virus da rabia

### Ligazóns extrernas

* Paolo Mazzarello, La curiosa scoperta dei corpi della rabbia Arquivado 08 de xuño de 2010 en Wayback Machine.

|  |  |
| --- | --- |
| Control de autoridades | 
* Wd: Q2426440
* BNCF: 55266
* MAG: 178759423

 |